Drage studentkinje i studenti,

U ime kolektiva Filološkog fakulteta Univerziteta Crne Gore želim vam dobrodošlicu na naš fakultet i srećan početak akademskog obrazovanja.

Danas je 26. septembar, dan koji se širom Evrope proslavlja kao Evropski dan jezika, a Filološki fakultet je pravo mjesto za obilježavanje ovog dana. Ove godine nastava na Filološkom fakultetu i cijelom Univerzitetu Crne Gore počinje baš na Evropski dan jezika, simoblično označavajući početak još jedne, nadamo se uspješne, studijske godine.

Filološki fakultet je mlada institucija samo po svom imenu. Fakultet zapravo iza sebe ima dugu tradiciju. U današnjoj formi, kao Filološki fakultet, postoji od 2015. godine, ali izučavanje stranih jezika na Univerzitetu Crne Gore, kroz Filozofski fakultet i Institut za strane jezike, traje preko sedam decenija.

Njegov početak vezan je za otvaranje Više pedagoške škole na Cetinju 1947. godine, koja je obrazovala nastavni kadar za osnovne škole. Ova škola je prerasla u Pedagošku akademiju i nastavila s radom u Nikšiću 1963. godine. Zatim je transformisana u Nastavnički fakultet 1977. godine, a u Filozofski fakultet 1988. godine. S druge strane, Institut za strane jezike osnovan je 1978. godine i bio je prepoznat po svom prevodilačkom studiju. Spajanjem studijskih programa za strane jezike koji su se izdvojili sa Filozofskog fakulteta i programa Instituta za strane jezike nastao je Filološki fakultet, čiji studenti postajete danas.

Trenutno Filološki fakultet ima 7 studijskih programa – engleski, njemački, francuski, italijanski, ruski, crnogorski i srpski jezik i književnosti. U budućnosti bi trebalo da ih bude još. Po broju zaposlenih, njih 120, čini najveću jedinicu na Univerzitetu Crne Gore.

Pored nastavnog rada, naučne aktivnosti na Fakultetu čine bitan aspekt funkcionisanja institucije. Naši profesori i saradnici objavljuju svoje radove u vodećim svjetskim časopisima, objavljuju monografije i udžbenike, učestvuju u brojnim naučnim projektima. Fakultet ima čak tri naučna časopisa – *Folia linguistica et litteraria*, *Logos et Littera* i *Riječ* i organizuje značajne međunarodne konferencije.

Želja nam je da od ove godine uključimo više studenata u razne pedagoške, kulturne i sportske aktivnosti i nadam se da ćete vi biti dio nekih od tih aktivnosti.

I danas, kada sam na čelu ove institucije, sjećam se riječi jednog mog profesora na prvoj godini fakulteta koji nam je rekao da smo tokom osnovnog i srednjeg obrazovanja učili, a da ćemo na fakultetu studirati, kao i da studiranje podrazumijeva mnogo dublje uvide u predmet studija. Imajte to na umu.

Izdvojiću nekoliko savjeta za vas kad je u pitanju studiranje:

1. Studij jezika podrazumijeva stalni, svakodnevni rad i ne trpi kampanjsko učenje. Trudite se zato da svoje obaveze dobro organizujete u toku dana i da budete u toku sa programom svakog predmeta.

2. Redovno pohađanje nastave predstavlja preduslov za uspjeh, s obzirom na to da se mnogo toga uči na samom času, što kasnije olakšava učenje kod kuće.

3. Jezik se uči i van učionice. Danas smo toliko izloženi novim tehnologijama da kontakt sa bilo kojim jezikom možemo imati u svakom trenutku – preko interneta, muzike, filma, portala i na mnoge druge načine. Iskoristite tehnologiju za učenje jezika.

3. Iskoristite znanje, iskustvo i savjete koje vam pružaju profesori, jer sve to će vam pomoći da se izgradite u buduće uspješne akademske građanke i građane.

4. Širite svoja opšta znanja na razne načine i van granica predmeta koje slušate. Pokušajte da tokom narednih godina otkrijete koji apsekt ove profesije vas privlači i usmjeravajte se u tom pravcu.

5. I na kraju, uživajte u životu, zabavljajte se, nađite dobar spoj učenja i zabave, učite kroz zabavu i zabavljajte se kroz učenje. Kad pravite greške, učite na njima i trudite se da ih ne ponavljate. Kad ostvarite uspjeh, držite se toga pravca i koračajte hrabro naprijed.

 Srećno!